Selim Bešlagić

Selim Bešlagić (rođen 23. februara 1942. u Tuzli) bosanskohercegovački je političar i bivši gradonačelnik Tuzle.

Biografija
U rodnom gradu završio je osnovnu i srednju školu te Tehnološki fakultet. Postdiplomski studij, iz oblasti građevinskih materijala, završio na Zagrebačkom univerzitetu. U toku svog radnog angažmana radio je u Fabrici cementa Lukavac, te u nekoliko instituta iz oblasti tehnoloških i građevinskih nauka.

1990. godine uključuje se u reformski pokret tadašnjeg jugoslovenskog premijera Ante Markovića. Iste godine u Tuzli organizira uspješnu kampanju i pobjeđuje na prvim demokratskim izborima. Tuzla postaje jedina sredina u BiH u kojoj koalicija triju nacionalnih stranaka nije osvojila vlast.

Selim Bešlagić je, na lokalnim izborima, još dva puta biran za gradonačelnika Tuzle .
1997. godine, kao kandidat "Združene liste '97" i 2000. godine, kao kandidat Socijaldemokratske partije BiH. Na općim izborima 1998. godine izabran je za poslanika Skupštine Tuzlanskog kantona i poslanika Doma naroda Federacije Bosne i Hercegovine do novembra 2000. godine.

Na općim izborima u novembru 2000. godine Socijaldemokratska partija BiH pobjeđuje na izborima za Tuzlanski kanton , a nosilac liste, Selim Bešlagić, osvaja najveći broj glasova u odnosu na sve kandidate. U decembru iste godine Skupština Tuzlanskog kantona imenuje Selima Bešlagića za predsjednika Tuzlanskog kantona. Mandat predsjednika Tuzlanskog kantona mu je trajao do 2003. godine.

Jedan je od osnivača i prvi predstavnik Bosanske Specijalne Olimpijade, koja je uključena u svjetski pokret Specijalne Olimpijade, sa sjedištem u Washingtonu. Motiv za ovaj angažman vidi u obavezi svih da pomognu mentalno zaostalim osobama da postanu ravnopravni i poštovani članovi društva. Svojim angažmanom u Specijalnoj olimpijadi želi doprinijeti promjeni ukupnog odnosa društva prema osobama sa umanjenim sposobnostima i njihovom prihvatanju u društvo.

Nagrade i priznanja
Selim Bešlagić je dobitnik uglednih internacionalnih nagrada za ljudska prava, mir i demokratiju:

 Nagrada za ljudska prava grada Weimara za 1995. godinu
 Nagrada "Sean Mac Bride" za 1996. godinu, Internacionalnog instituta za mir
 Zlatna povelja za mir i demokratiju za 1996. godinu , Internacionalne lige humanista
 Nagrada za mir, Fondacije "Kurt Waldheim", za 1996. godinu
 Nagrada "W. Averell Hariman" za 1997. godinu, Nacionalnog demokratskog instituta Washington
 Nominacija za Nobelovu nagradu za mir za 1997. godinu od strane International Peace Bureau, sa sjedištem u Ženevi
 Počasni doktorat prava na Northwestern University, Chicago (2000. godine)

 Reference 

Kategorija:Biografije, Tuzla
Kategorija:Živi ljudi
Kategorija:Rođeni 1942.
Kategorija:Bosanskohercegovački političari
Kategorija:Političari Socijaldemokratske partije Bosne i Hercegovine
Kategorija:Političari Naše stranke
Kategorija:Gradonačelnici Tuzle
Kategorija:Političari Federacije Bosne i Hercegovine
Kategorija:Bošnjački političari